Bafundi, iyethusa indlela izinto ezenzeka ngayo kulesi sikhathi esiphila kuso, okumangazayo ukuthi iBhayibheli liyasho ukuthi kuzofika isikhathi lapho umhlaba ozobhubha khona, kuyoba nezifo ezingalapheki amabandla ehlukahlukene nabefundisi mbhumbhulu, nokunye okuningi.
Kuyethusa futhi kuhlasimulisa umzimba izinto ezenzeka kwamanye amabandla
Kuthe kusenjanlo sibhabhaza isimanga sabantu abadla utshani njenge zinkomo, lwaphuma esinye ‘isipholofetho’ abathi savela kuNkulunkulu sokuthi ibandla aliphuze uphethiloli, nangempela ibandla lenza okushiwo umholi walo.
Ngesonto eledlule amaphephandaba ashicilela udaba ngoMfundisi uMnguni wase-End Times Disciples Ministries, othe ibandla lakhe alidle izinyoka ziphila, wathi amandla uNkulunkulu amunike wona akwazi ukushintsha izinyoka zinambitheke njengo swidi lobizwa ngo-chocolate.
Bafundi kanti kwenzakalani ezweni esiphila kulo? ngabe sesifikile isikhathi sokubhubha komhlaba? Kwenziwa yini ukuthi lo mfundisi adlise abantu izinyoka? angikhumbuli uJesu edlisa abantu izilwane eziphilayo, angisho ukuthi iBhayibheli ngilazi ekuqaleni kuze kuye ekugcineni kwalo, kodwa ngikhumbula ukuthi uJesu wayepha abantu isinkwa newayini.
Ngibuze amalungu omphakathi ngale senzo, ukuzwe ngithole uvo lwawo.
UNkk Nonkululeko Mdletshe waKwaNyuswa uthe: “Cha nje mina ngithi lo mfundi uyasangana, uzodlala ngabantu beNkosi ngokuthi yena ukwazi ukushintsha izinyoka zinambitheke njengo swidi. Uzolutha abantu ngomoya omubi.”
UNks Mbali Dludla wase-Pinetown uthe: “Lo mfundisi usebenzela uSathane uqobo lwakhe ayikho lento ayenzayo uzofaka abantu imimoya emimbi nje qha. Kuphi ukuphiliswa la? uma kudliwa izinyoka?”
UMnuz Nhlanhla Ndlovu waseMbo uthe: “Umsangano ke nje lowo! mina ngeke nje ngavuma umfundisi angidlise inyoka hawu! yena uzithathaphi lezinyoka zokudlisa abantu, shuthi khona ahlangene nabo. Uyahlanya lo mfundisi.”
UNkk Agnes Dlamini waKwaNyuswa uthe: “Lento eyenziwa yilo mfundisi yimisebenzi kaSathane , uzolutha abantu ngalento ayenzayo futhi ababoni ukuthi lo mfundisi usebenzela ubumnyama.”
Bafundi beFever nithini ngalolu daba lomfundisi wezinyoka, thumela isms enombolweni ethi: 073 154 4117 noma kwikheli le-email elithi: nosipho.mkhize@media24.com